KIRJALLINEN KYSYMYS E-3395/01

esittäjä(t): Peter Liese (PPE-DE) komissiolle

(21. joulukuuta 2001)

Aihe: Kromaattien luokitteleminen biosideja koskevan direktiivin mukaisesti

Teollisuus on käyttänyt kuudenarvoisia kromiyhdisteitä (kromaatteja) puunsuojaukseen jo noin 70 vuoden ajan korroosiosuojana ja kiinnitysapuvälineenä, jota on käytetty enimmäkseen yhdessä kupariyhdisteiden kanssa. Nämä kromiyhdisteet ovat käsitellyssä puussa liukenemattomina ja myrkyttöminä kromi(III)-yhdisteinä, joista ei aiheudu itsenäisiä biosidivaikutuksia. Puumateriaalin, sähkölinjojen pylväiden, viiniköynnösten tukipuiden jne. suojaaminen edellä mainittuja kromi-kupari-valmisteita käyttämättä merkitsee, että kestävyydestä ja vakaudesta joudutaan tinkimään huomattavasti. Biosidituotteiden markkinoille saattamisesta annetun direktiivin (98/8/EY(1)) mukaisesti apuaineita, joilla ei ole osoitettu olevan biosidivaikutuksia, ei tarvitse ilmoittaa eikä yksilöidä. Nyt kromiyhdisteet pyritään luokittelemaan kilpailupoliittisista syistä biosideiksi, jotta niiden käyttö puunsuojaukseen saataisiin estetyksi tai jotta sitä kyettäisiin ainakin haittaamaan tuntuvasti.

Mitä mieltä komissio on näiden kromiyhdisteiden luokittelemisesta biosideja koskevien direktiivin säännösten mukaisesti? Tietääkö komissio, että virheellinen luokitus vääristäisi huomattavasti kilpailua ja haittaisi sekä kaupankäyntiä pitkään käytössä olleiden hyväksi havaittujen puunsuojausmenetelmien alalla että eurooppalaisen puumateriaalin käyttöä?

(1) EYVL L 123, 24.4.1998, s. 1.

Margot Wallströmin komission puolesta antama vastaus

(14. helmikuuta 2002)

Komissio haluaa ilmoittaa arvoisalle parlamentin jäsenelle, ettei biosidituotteiden markkinoille saattamisesta 16 päivänä helmikuuta 1998 annetussa Euroopan parlamentin ja neuvoston direktiivissä 98/8/EY vahvisteta aineiden luokittelujärjestelmää.

Direktiivin 2 artiklan mukaisesti tässä direktiivissä tarkoitetaan

biosidituotteilla tehoaineita tai yhtä tai useampaa tehoainetta sisältäviä valmisteita käyttäjälle toimitettavassa muodossa, jotka on tarkoitettu kemiallisesti tai biologisesti tuhoamaan, torjumaan tai tekemään haitattomaksi haitallisia eliöitä, estämään niiden vaikutusta tai rajoittamaan muulla tavoin niiden esiintymistä;

tehoaineella ainetta ja pieneliötä, myös virusta tai sientä, jolla on yleinen tai erityinen vaikutus haitallisiin eliöihin;

tarkkailtavalla aineella (substance of concern) kaikkia aineita, lukuun ottamatta tehoaineita, joille on ominaista haitallinen vaikutus ihmisiin, eläimiin tai ympäristöön ja joita sisältyy biosidituotteeseen tai joita syntyy biosidituotteessa niin paljon, että haitallinen vaikutus syntyy Se luokiteltaisiin tavanomaisesti vaaralliseksi aineeksi direktiivin 67/548/ETY mukaisesti ja sitä sisältyisi biosidituotteeseen niin paljon, että sitä pidettäisiin vaarallisena direktiivin 1999/45/EY mukaisesti.

5 artiklan mukaan biosidituotteet voidaan hyväksyä vain, jos niissä esiintyvä tehoaine tai niissä esiintyvät tehoaineet sisältyvät liitteeseen I tai I A ja jos hyvin perusteellisten ihmisten terveydelle ja ympäristölle aiheutuvia riskejä koskevien arviointien perusteella on osoitettu, että biosidituote on riittävän tehokas eikä aiheuta kohde-eliössä eikä ihmisten terveyteen tai ympäristöön vaikutuksia, joita ei voida hyväksyä.

Jotta aine voidaan sisällyttää tehoaineena direktiivin liitteeseen I tai I A, hakijoiden on toimitettava asiakirjat, joissa on direktiivin liitteissä määritellyt tiedot sekä tiedot tehoaineesta ja ainakin yhdestä biosidituotteesta. Tehokkuus ja sellaisten vaikutusten puuttuminen, joita ei voi hyväksyä, ovat tärkeitä kriteereitä päätöksenteolle. Liitteen II B mukaan biosidituotteita koskevissa asiakirjoissa on oltava tiedot kaikkien tuotteen sisältämien tarkkailtavien aineiden toksikologisista ja ekotoksikologisista vaikutuksista. Tämä vaatimus koskee myös niitä asiakirjoja, jotka on toimitettava haettaessa lupaa yksittäisille biosidituotteille.

Direktiivissä sen paremmin kuin biosidituotteiden markkinoille saattamisesta 7 päivänä syyskuuta 2000 annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta annetussa komission asetuksessa (EY) N:o 1896/2000(1) ei määritellä biosidituotteissa käytettävien tehoaineiden luetteloja. Sen sijaan komission asetuksen 3 artiklan mukaisesti tuottajien on tunnistettava ennen 14. toukokuuta 2000 markkinoille tulleet tehoaineet ennen 28. maaliskuuta 2002. Formuloijat voivat myös tunnistaa vanhoja tehoaineita. Saman asetuksen 4 artiklan mukaisesti tuottajien, formuloijien ja yhteenliittymien, jotka haluavat hakea vanhan tehoaineen sisällyttämistä biosididirektiivin liitteeseen I tai I A, on toimitettava komissiolle ilmoitus 28. maaliskuuta 2002 mennessä. Siten tuottajien ja formuloijien on päätettävä direktiivissä vahvistettujen määritelmien ja kriteerien perusteella, kuuluuko aine heidän mielestään tehoaineisiin ja haluavatko he hakea aineen sisällyttämistä liitteeseen I tai I A.

Jos kromiyhdisteet eivät yksinään ole tehoaineen määritelmän mukaisia, niistä ei tarvitse ilmoittaa eikä niitä tarvitse tunnistaa. Jos tuottaja tai formuloija on kuitenkin sitä mieltä, että ne ovat määritelmän mukaisia, hän voi tehdä ilmoituksen sellaisten yhdisteiden sisällyttämiseksi liitteeseen I tai I A ja hänen on sitten annettava kaikki tarvittavat tiedot (myös tiedot tehokkuudesta) 28. maaliskuuta 2004 mennessä.

Joka tapauksessa puunsuojauksessa käytettävä kromiyhdisteitä sisältävä biosidituote täytyy hyväksyä direktiivin 98/8/EY 5 artiklassa vahvistettujen perusteiden mukaisesti. Periaatteessa kromia sisältävät puunsuojaukseen tarkoitetut biosidituotteet sisältävät kuusiarvoisia kromiyhdisteitä, jotka on luokiteltu vaarallisiksi vaarallisten aineiden luokitusta, pakkaamista ja merkitsemistä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY(2) mukaisesti ja jotka siten ovat tarkkailtavien aineiden määritelmän mukaisia. Nämä pelkistyvät kromi(III)-yhdisteiksi vasta kiinnittymisprosessin aikana. Siten sellaisia biosidituotteita koskevissa asiakirjoissa on oltava kaikki vaaditut tiedot kromiyhdisteistä, vaikka niitä ei pidetäkään tehoaineina.

Komissio katsoo, että kun direktiiviä 98/8/EY sovelletaan oikein, vältetään kilpailun vääristyminen ja kaupan esteet kromiyhdisteitä sisältävien puunsuoja-aineiden osalta, koska se takaa eri jäsenvaltioissa nykyään käytössä olevien erilaisten lupakäytäntöjen yhdenmukaistamisen.

(1) EYVL L 228, 8.9.2000.

(2) EYVL P 196, 16.8.1967, suomenkielinen erityispainos, Alue 15, Nide 1, s. 19.